Burjassot rebutja amb diferents protestes el tancament de dues unitats d’infantil en els CEIP Sant Joan de Ribera i Miguel Bordonau
2025-07-24

Els col·legis públics de Burjassot s’han unit aquest matí per a rebutjar el tancament de dues unitats de tres anys, del CEIP Miguel Bordonau i del CEIP Sant Joan de Ribera per part de la Conselleria d’Educació.

La protesta s’ha realitzat a les portes dels centres educatius amb xiulets i casseroles per a mostrar el rebuig absolut de la comunitat educativa de Burjassot a aquesta decisió unilateral adoptada per la Conselleria, quan existeix demanda de places en els citats centres i unitats.

L’Alcalde de Burjassot, Rafa García, al costat del Regidor d’Urbanisme, José Ruiz, han estat recolzant la protesta en el col·legi Sant Joan de Ribera i, ahir a la vesprada, van estar al costat del Miguel Bordonau en el tancament simbòlic que es va realitzar en el centre.

Aquestes accions de protesta i de rebuig absolut a aquesta decisió presa per la Conselleria, que perjudica enormement a l’educació pública de Burjassot, van a continuar al llarg de la setmana que ve.

Tal com ha informat l’assemblea de les AMPAS del CEIP Sant Joan de Ribera i Miguel Bordonau, la coordinadora d’AMPAS de Burjassot i la resta d’entitats socials que s’han solidaritzat, el dilluns 18 de maig, està prevista una concentració a les 17 hores en la Plaça de l’Ajuntament de Burjassot per a sol·licitar que no es tanquen les unitats i, el dimarts 19 de maig a les 11 hores, la veu dels veïns de Burjassot arribarà fins a la Plaça de Manises on es concentraran per a exigir que es deixe sense efecte la proposta de retallar dues unitats d’infantil en aquest terme municipal.